Številka: 0100-744/2023/2

Datum: 9. 10. 2023

Zadeva: Uporaba ustrezne šifre – solidarnostna sobota

Prejeli smo vaše vprašanje, v katerem navajate, da je Zakon o interventnih ukrepih za odpravo posledic poplav in zemeljskih plazov iz avgusta 2023 (Uradni list RS, št. [95/23](http://www.uradni-list.si/1/objava.jsp?sop=2023-01-2670)) določil, da lahko za zagotovitev dela sredstev za omilitev škode, nastale zaradi poplav in plazov, delodajalec po posvetovanju s sindikatom oziroma svetom delavcev ali delavskim zaupnikom, če tega ni, pa z delavci pri delodajalcu, določi eno soboto v letu 2023 in eno soboto v letu 2024 kot solidarnostno delovno soboto. Prosite za pojasnilo, katero šifro po Uredbi o enotni metodologiji in obrazcih za obračun in izplačilo plač v javnem sektorju (Uradni list RS, št. 14/09, 23/09, 48/09, 113/09, 25/10, 67/10, 105/10, 45/12, 24/13, 51/13, 12/14, 24/14, 52/14, 59/14, 24/15, 3/16, 70/16, 14/17, 68/17, 6/19, 51/19, 59/19, 78/19, 157/20, 191/20, 13/21, 101/21, 122/21, 145/21, 194/21, 15/22, 99/22, 117/22 in 151/22) se uporabi za obračun dela na dan solidarnostne delovne sobote.

V zvezi z vašim vprašanjem vam sporočamo, da je Finančna uprava RS na svoji spletni strani objavila odgovore na pogosta vprašanja v zvezi z davčnimi vsebinami v povezavi s poplavami: [Poplave 2023: Pogosta vprašanja in odgovori v zvezi z davčnimi vsebinami v povezavi s poplavami](https://www.fu.gov.si/drugo/posebna_podrocja/poplave_2023/poplave_2023_pogosta_vprasanja_in_odgovori_v_zvezi_z_davcnimi_vsebinami_v_povezavi_s_poplavami/)

Prav tako je na eDavkih na voljo obrazec "Obračun prispevkov za Sklad za obnovo Slovenije – obrazec PODO-OPSOS": <https://www.gov.si/novice/2023-10-06-obrazec-obracuna-prispevkov-za-delodajalce-ki-bodo-organizirali-solidarnostno-delovno-soboto/>

Ker se del plače, ki ga delodajalec obračuna za posameznega delavca, ki dela na organizirano delovno soboto, v REK-O ne izkazuje posebej, temveč skupaj s plačo za preostali del meseca tudi tega dela plače na plačilni listi ni treba prikazovati ločeno, temveč skupaj s plačo za preostali del meseca. Glede na to, da predstavlja prispevek delavca za Sklad za obnovo Slovenije znesek plače delavca za opravljeno delo v okviru solidarnostne delovne sobote po obračunanih davkih in obveznih prispevkih za socialno varnost, torej neto plačo, pa predlagamo, da se ta znesek (odtegljaj v višini neto plače) na plačilni listi prikaže v obliki odtegljaja od plače pod šifro K900 iz Uredbe o enotni metodologiji in obrazcih za obračun in izplačilo plač v javnem sektorju.

S spoštovanjem,

 Peter Pogačar

 generalni direktor

Poslano:

* naslovniku: po e-pošti